# Alt Vinalopó

L'Alt Vinalopó és una comarca del sud del País Valencià, situada al nord-est de la província d'Alacant. Deu el seu nom al fet que geogràficament es troba a la part alta del riu Vinalopó i la seua capital és Villena. Té una superfície de 644,76 km² i l'any 2015 tenia 52.731 habitants. L'economia de la comarca es basa en la indústria tèxtil i del calçat, entre altres i en grau més baix en l'agricultura i els serveis. La temperatura mitjana anual és de 14 °C i la precipitació mitjana anual de 359 mm.

## Geografia

Limita pel nord amb la Costera i la Vall d'Albaida, a l'est amb l'Alcoià, al sud amb el Vinalopó Mitjà i a l'oest amb Castella-la Manxa i la Regió de Múrcia. A més a més, les localitats d'aquesta comarca tenen una relació sociocultural i econòmica important amb la localitat de Cabdet que geogràficament en forma part, però que es troba dins la província d'Albacete, no obstant haver sigut històricament valenciana.

## Municipis

Les dades bàsiques dels «7 municipis», amb les xifres de població del padró municipal d'habitants 2023, són:
| Municipi | Habitants (2023) | Sup. (km²) | Dens. (2023) (hab./km²) |
| Villena | 34.144 | 345,6 | 98,8 |
| Saix | 10.072 | 63,5 | 158,6 |
| Biar | 3.607 | 98,2 | 36,7 |
| Salines | 1.733 | 61,7 | 28,1 |
| Beneixama | 1.697 | 34,9 | 48,6 |
| la Canyada de Biar | 1.210 | 19,3 | 62,7 |
| el Camp de Mirra | 442 | 21,8 | 20,3 |
| Alt Vinalopó | 52.905 | 645,0 | 82,0 |

## Història

Es tracta d'una comarca heterogènia des del punt de vista històric, lingüístic i cultural. Va ser declarada com a Delimitació Territorial Homologada l'any 1989 pel Decret de 6 de juny del Govern Valencià. Els dos nuclis més poblats, Villena i Saix, són d'origen castellà i van ser integrats a la província d'Alacant l'any 1836. Encara que inicialment van ser conquerides el 1240 pel comanador d'Alcanyís en nom de Jaume I i de la Corona d'Aragó, aquestes poblacions van ser cedides a Castella pel Tractat d'Almizra el 1244. A l'Alt Vinalopó s'inclouen també els municipis històricament valencians de Salines (castellanoparlant) i els valencianoparlants de la Vall de Biar i la Vall de Beneixama: Beneixama, Biar, el Camp de Mirra i la Canyada de Biar. La delimitació actual correspon a grans trets amb el que ha sigut el partit judicial de Villena des que va passar a formar part de la província d'Alacant, encara que exclou a Onil i Castalla, que hi van pertànyer fins fa poc. Les antigues comarques dels Plans de Villena i les Valls d'Alcoi apareixen al mapa de comarques d'Emili Beüt "Comarques naturals del Regne de València" publicat l'any 1934.

## Llengües

Els municipis ja mencionats de Villena, Saix, i Salines són de predomini lingüístic castellà (en la modalitat murciana) mentre que la resta de municipis (Beneixama, Biar, el Camp de Mirra, i la Canyada de Biar) pertanyen a l'àmbit lingüístic valencià.
A 1991, el grau de coneixement es distribuïa de la següent manera:
Grau de coneixement de valencià a l'Alt Vinalopó (1991) :
| | Població | L'entenen | Saben parlar-lo | Saben llegir-lo | Saben escriure'l |
| Beneixama | 3,9% | 98,5% | 85,9% | 50,9% | 27,1% |
| Biar | 7,3% | 98,9% | 88,7% | 64,4% | 27,4% |
| el Camp de Mirra | 0,8% | 99,7% | 89,7% | 41,2% | 19,2% |
| la Canyada | 2,3% | 98,7% | 91,7% | 56,8% | 22,2% |
| Salines | 2,3% | 65,3% | 13,6% | 3,4% | 1,0% |
| Saix | 17,6% | 34,6% | 13,6% | 1,8% | 0,5% |
| Villena | 65,9% | 29,9% | 5,1% | 3,4% | 1,0% |
| Total agregat | | 41,4% | 18,7% | 11,0% | 4,5% |
Com es pot observar, les quantitats relatives a la capital són mínimes comparades amb les d'altres poblacions de la comarca com ara la Canyada o Biar, on quasi el 100% de la població l'entén i aproximadament el 90% el sap parlar, i són menors fins i tot que les de Saix i Salines, els altres dos municipis de predomini castellà.
Com que des de 1991 han augmentat les mesures per a la difusió del valencià en tota la Comunitat, i ha existit un augment de la presència del valencià, en 2001 les xifres publicades per la Conselleria d'Educació per a tota la comarca eren sobre un 20% de mitjana superiors a les de feia 11 anys, tenint en compte que el 15,6% de la població pertany a municipis valencianoparlants.
Grau de coneixement de valencià a l'Alt Vinalopó (2001) :
| | L'entenen | Saben parlar-lo | Saben llegir-lo | Saben escriure'l |
| l'Alt Vinalopó | 69,37% | 24,47% | 26,07% | 12,41% |

## Referències

* ↑ «1996-2023: Cifres Oficials de Població dels Municipis Espanyols». [Consulta: 26 febrer 2023].
* ↑ «L'Alt Vinalopó: Una comarca de frontera i transició». A: Juan Piqueras Haba. Geografia de les comarques valencianes (en valenciano). 6. València: Foro, 1995, p. 78.
* ↑ Generalitat Valenciana. Conselleria d'Educació Análisis de los resultados del Censo de Habitantes de 1991. Grado de conocimiento de valenciano en los municipios de la Comarca de l'Alt Vinalopó.
* ↑ Generalitat Valenciana. Conselleria d'Educació Conocimiento y uso social del valenciano (2004).

## Vegeu també

* Llista de monuments de l'Alt Vinalopó